## Pravilnik o vrednovanju imovine i obveza mirovinskog fonda

### NN 47/2003 (25.3.2003.), Pravilnik o vrednovanju imovine i obveza mirovinskog fonda

# AGENCIJA ZA NADZOR MIROVINSKIH FONDOVA

600

Na temelju članka 51. stavka 6., članka 55. i članka
77. Zakona o obveznim i dobrovoljnim mirovinskim fondovima (»Narodne novine«
broj 49/99 i 63/00) Savjet Agencije za nadzor mirovinskih fondova i osiguranja
na sjednici održanoj 11. ožujka 2003. donio je

## PRAVILNIK

### O VREDNOVANJU IMOVINE I OBVEZA MIROVINSKOG FONDA

Članak 1.

Ovim pravilnikom propisuje se
način vrednovanja imovine mirovinskog fonda, obračun naknade, izračun neto
imovinske vrijednosti mirovinskog fonda, izračun vrijednosti obračunske
jedinice, datumi vrednovanja te način izvještavanja.

IzraČun vrijednosti obraČunske jedinice i neto
imovinske vrijednosti mirovinskog fonda

Članak 2.

(1) Vrijednost obračunske
jedinice mirovinskog fonda za dan vrednovanja utvrđuje se dijeljenjem razlike
ukupne imovine te obveza i naknada i ukupnog broja obračunskih jedinica
mirovinskog fonda na taj dan.

(2) Ukupan broj obračunskih
jedinica mirovinskog fonda za dan vrednovanja utvrđuje se umanjenjem broja
obračunskih jedinica na prethodni dan vrednovanja za broj obračunskih jedinica
koje mirovinski fond povlači za osobe koje su za dan vrednovanja prestale biti
članovi mirovinskog fonda i uvećavanjem za broj obračunskih jedinica koje
mirovinski fond izdaje za osobe kojima su za dan vrednovanja uplaćena sredstva
doprinosa ili su im upla­ćena sredstva s osobnog računa iz bivšeg fonda.

(3) Za svaki obvezni mirovinski
fond za koji obavlja vrednovanje, banka skrbnik dužna je dnevno sa Središnjim
registrom osiguranika usklađivati evidenciju ukupnog broja obračunskih jedinica
mirovinskog fonda.

(4) Neto imovinsku vrijednost
mirovinskog fonda za dan vrednovanja čini ukupna vrijednost imovine mirovinskog
fonda na taj dan umanjena za iznos obveza i naknada mirovinskog fonda na isti
dan.

Vrednovanje imovine i obveza
mirovinskog fonda

Članak 3.

(1) Ukupnu imovinu mirovinskog
fonda čini zbroj vrijednosti svih vrsta imovine mirovinskog fonda sukladno
odredbama zakonskih i podzakonskih propisa.

(2)
Obveze fonda mogu biti: obveze s osnove stjecanja imovine fonda, obveze prema
društvu za upravljanje fondovima s osnove naknada, obveze prema banci skrbniku
s osnove naknade i ostale obveze fonda sukladno Zakonu o obveznim i
dobrovoljnim mirovinskih fondovima.

(3)
Imovina iz stavka 1. ovog članka i obveze iz stavka 2. ovog članka vrednuju se
prema načelima vrednovanja financijske imovine sukladno Međunarodnim
računovodstvenim standardima.

(4)
Za vrijednosne papire kojima se trguje u Republici Hr­vat­skoj, fer vrijednošću
smatra se prosječna cijena ponderirana količinom prodanih vrijednosnih papira i
na Burzi prijavljenih i institucionalnih transakcija. Za vlasničke vrijednosne
papire kojima se trguje u inozemstvu, fer vrijednošću smatra za zadnja cijena
toga dana ostvarena na matičnoj burzi izdavatelja. Za dužničke vrijednosne
papire kojima se trguje u inozemstvu, fer vrijednošću se smatra zadnja ponuda
na kupnju službeno kotirana na financijsko-informacijskom servisu.

(5)
U slučaju da na dan vrednovanja nije bilo trgovanja, fer vrijednošću smatra se
fer vrijednost tog vrijednosnog papira prethodnog dana vrednovanja.

(6)
Početno priznavanje vrijednosnih papira obavlja se po njihovom trošku nabave,
koji predstavlja fer vrijednost dane naknade. Kod početnog priznanja, imovinu
koja je denominirana u stranoj valuti treba evidentirati primjenjujući
ugovoreni tečaj tran­­sakcije.

(7)
Svako naknadno mjerenje svih vrsta imovine i obveza denominiranih u stranoj
valuti obavlja se prema srednjem tečaju Hrvatske narodne banke na dan
vrednovanja. Razlike u fer vrijednosti nastale zbog promjene tečaja
evidentiraju se u neto dobiti ili gubitku razdoblja u kojem nastaju.

(8)
Dugoročni dužnički vrijednosni papiri kojima se trguje u Republici Hrvatskoj i
kojima se nije trgovalo u 30 dana od dana vrednovanja, i dugoročni dužnički
vrijednosni papiri kojima se trguje u inozemstvu i za koje 30 dana od dana
vrednovanja nije isticana cijena na kupnju vrednuju se prema metodi linearne
amortizacije, s time da je početna vrijednost zadnja ustanovljena fer
vrijednost tog vrijednosnog papira. Ukoliko se takvim papirima nakon početka
vrednovanja metodom linearne amortizacije ponovo trguje, od dana ponovnog
trgovanja vrednovat će se sukladno odredbi stavka (4) ovoga članka.

(9)
Kratkoročni vrijednosni papiri izdavatelja iz Republike Hrvatske kojima se
trguje u Republici Hrvatskoj, vrednuju se primjenom prosječnog prinosa do
dospijeća ostvarenog na primarnim aukcijama odgovarajućih vrijednosnih papira
kojima je dospijeće najbliže predmetnom vrijednosnom papiru.

(10)
Imovina koja se vrednuje na način da se drži do dospijeća treba se mjeriti
amortiziranim iznosom primjenom metode linearne amortizacije. Sva financijska
imovina koja se drži do dospijeća podliježe provjeri radi umanjenja vrijednosti
imovine.

(11) U slučaju prodaje dijela imovine koja se drži do
dos­pijeća ili promjene namjere ili sposobnosti da se drži do dospijeća,
cjelokupnu imovinu koja se drži do dospijeća treba ponovno mjeriti po fer
vrijednosti. Od datuma nastanka slučaja u naredne dvije godine niti jedan
vrijednosni papir se ne smije vrednovati na način da se drži do dospijeća.

(12) Ukoliko su troškovi u svezi s transakcijama za
stjecanje ili transfer imovine obveznog mirovinskog fonda fakturirani na ime
mirovinskog fonda, a sukladno odredbama Zakona o obveznim i dobrovoljnim
mirovinskim fondovima dužno ih je snositi društvo, mirovinski fond je dužan
obračunati sve takve troškove i iskazati kao potraživanje od mirovinskog
društva. Mirovinsko društvo dužno je navedenu obvezu podmiriti do 20. u mjesecu
za razdoblje od 1. do 15. u mjesecu, a do 5. u mjesecu za razdoblje od 16. u
mjesecu do kraja mjeseca.

(13)
Obveze iz stavka 2. ovog članka iskazuju se u poslovnim knjigama u vrijednosti
nastale poslovne promjene dokazane urednom ispravom i/ili ugovorom o stvaranju
obveze.

(14)
Mirovinski fond obračunske jedinice izdaje i povlači s istim datumom kada se
one evidentiraju na osobnim računima njegovih članova.

ObraČun naknada

Članak 4.

Ukupni iznos naknada koje terete
imovinu fonda dobiva se zbrajanjem svih naknada kako slijedi:

1. Naknada za upravljanje fondom
obračunava se dnevno na osnovi vrijednosti ukupne imovine mirovinskog fonda iz
članka 3. stavka 1. ovoga Pravilnika umanjene za iznos svih obveza fonda s
osnove ulaganja, a isplaćuje mirovinskom društvu jednom mjesečno, drugog radnog
dana u mjesecu za prethodni mjesec.

2. Naknada banci skrbniku
obračunava se dnevno na osnovi vrijednosti ukupne imovine mirovinskog fonda iz
članka 3. stavka 1. ovoga Pravilnika umanjene za iznos svih obveza fonda s
osnove ulaganja, a isplaćuje jednom mjesečno, drugog radnog dana u mjesecu za
prethodni mjesec.

3. Naknada za uspješnost računa
se na način da se zakonom propisani postotak naknade za uspješnost množi sa
stopom realnog prinosa mirovinskog fonda i iznosom njegove neto vrijednosti
imovine.

Stopa realnog prinosa
mirovinskog fonda određuje se na način da se nominalni godišnji prinos
mirovinskog fonda korigira s indeksom cijena na malo. Ako je dobivena stopa
pozitivna, društvo ima pravo na naknadu za uspješnost.

Preliminarna
naknada za uspješnost obračunava se i evidentira kao obveza fonda od zadnjeg
dana u kalendarskoj godini. Za izračun preliminarnog iznosa naknade za uspješnost
koriste se indeks cijena na malo u Republici Hrvatskoj za razdoblje studeni –
studeni i vrijednost neto imovine na predzadnji dan kalendarske godine.

Konačni
obračun naknade za uspješnost obavlja se na zadnji radni dan u siječnju,
koristeći indeks cijena na malo u Republici Hrvatskoj u prethodnoj kalendarskoj
godini i vrijednost neto imovine na 31. prosinca uvećana za preliminarnu
naknadu za uspješ­nost.

Naknada za uspješnost isplaćuje
se u roku 15 dana od dana konačnog obračuna.

Datumi vrednovanja i naČin
izvjeŠtavanja

Članak 5.

(1) Imovina mirovinskih fondova
vrednuje se svakog dana.

(2) Banka skrbnik obvezna je
obavijestiti Agenciju za nadzor mirovinskih fondova i osiguranja (dalje:
Agenciju) o neto imovinskoj vrijednosti mirovinskog fonda, vrijednosti
obračunske jedinice, te o postupku vrednovanja imovine i obveza fonda za taj
dan narednog radnog dana najkasnije do 13 (trinaest) sati, putem obrasca čiji
sadržaj i način dostave propisuje ravnatelj Agencije.

(3)
Obrazac iz stavka 2. ovog članka banka skrbnik dostavlja Agenciji u
elektronskom obliku, s time da se drugi radni dan u tjednu u pisanom obliku
dostavlja potvrđeni ispis svih dostav­ljenih elektronskih zapisa prethodnog
tjedna.

(4)
Agencija može naložiti banci skrbniku da promijeni vrednovanje za određeni
vrijednosni papir ukoliko ustanovi da je banka skrbnik za vrednovanje koristila
netočnu cijenu vrijednosnog papira ili fer vrijednost ne odgovara stvarnom
stanju na tržištu. Banka skrbnik je dužna isti dan dostaviti Agenciji novu neto
imovinsku vrijednost mirovinskog fonda, vrijednosti obračun­ske jedinice te
izvijestiti o postupku vrednovanja imovine i obveza fonda za dan vrednovanja.

(5)
Agencija po provjeri vrednovanja imovine i obveza mirovinskog fonda, izračuna
neto imovinske vrijednosti mirovinskog fonda i vrijednosti njegove obračunske
jedinice do 16.00 sati izvještava:

–
Središnji registar osiguranika o vrijednosti obračunske jedinice svih obveznih
mirovinskih fondova,

–
mirovinska društva za upravljanje dobrovoljnim mirovinskim fondovima o
vrijednosti obračunskih jedinica dobrovoljnih mirovinskih fondova kojima to
društvo upravlja.

Članak
6.

Stupanjem
na snagu ovog pravilnika prestaje važiti Pravilnik o vrednovanju imovine i
obveza mirovinskog fonda objavljen u »Narodnim novinama« br. 115/01 i 35/02.

Članak
7.

Ovaj
Pravilnik stupa na snagu osmoga dana od dana objave u »Narodnim novinama«, a
primjenjuje se od 1. svibnja 2003.

Klasa:
011-01/03-01/04
Urbroj: 383-01-03-1
Zagreb, 11. ožujka 2003.

Predsjednik Savjeta **dr. sc. Vladimir Lasić,** v. r.

Pravilnik, NN 47/2003-600